《高安会谅师出诸公所惠诗求予为赋用祖原韵》
宋代·释德洪

黄尘踏遍江南岸，矫首无言对河汉。故山有屋埋深云，一夜归河掣不断。

山舟日夜去无休，挽绳欲系惭无由。纷纷世态真一梦，顾我所为如直钩。

绿锦江头识谅禅，倾坐高谈象帝先。疑君即是僧太白，不然无乃真弥天。

仙风袭人欲轻举，天容道气出眉宇。拥坐衣裳堕不收，山水怀云轻百补。

我今老倦亦慵参，去死正如三眠蚕。相看一笑有佳约，他日同归五老庵。

人生真若屈伸肘，萍浮梗泛因邂逅。料君有胆大于身，未应搜索因诗瘦。

閒亭夏木初垂阴，相逢还得同携手。未见千首万丈光，先看七步才八斗。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。